text: Bilist mister herredømmet over sin bil og rammer hus
  21 januar 2017 kl. 07.53
  En 31-årig mandlig bilist ramte natten til lørdag både et træ og et hus med sin bil. Politiet mistænker manden for at være påvirket af alkohol.  
  Det gik voldsomt for sig, da en 31-årig lokal mand mistede herredømmet over sin bil på Tranebærvej i Agerbæk i Varde Kommune natten til lørdag. Det oplyser Syd- og Sønderjyllands Politi til TV SYD.
  Manden kørte først ind i et træ, før han fortsatte med at forvolde skade på vejen.
  - Han kører herefter igennem en have, inden han til sidst rammer et hus og forvolder mindre skader på huset, oplyser vagtchef Claus Skovgaard fra Syd- og Sønderjyllands Politi til TV SYD.
  Vagtchefen oplyser, at ingen personer kom til skade ved kørslen, som politiet blev gjort opmærksom på klokken 04.11.
  Politiet har efterfølgende udtaget en blodprøve på den 31-årige mand.  
  - Vi har en mistanke om, at manden er spirituspåvirket, konstaterer Claus Skovgaard.
  Bilist kørte af vejen og ramte træer og snittede et hus på Tranebærvej i Agerbæk. Mistanke om spirituskørsel - blodprøve udtaget. #politidk
  
  